wickkiey/tamil-wikipedia-markdown huggingface dataset:
# சுக்கோவ் வெடிப்புச் செயல்முறை

, உருசியா, 1934]]  

**சுக்கோவ் வெடிப்புச் செயல்முறை** (*Shukhov cracking process*) என்பது ஒரு வெப்ப வெடிப்புச் செயல்முறையாகும். விளாடிமிர் சுக்கோவ் மற்றும் செர்கை காவ்ரிலோவ் ஆகியோர் இச்செயல்முறையை உருவாக்கினர். பெட்ரோ வேதியியல் தொழிற்சாலைகளுக்கு முக்கியத் தேவையாகக் கருதப்படும் முதல் வெப்ப வெடிப்பு நுட்பங்களை சுக்கோவ் வடிவமைத்து கட்டினார். இவருடைய காப்புரிமை (சுக்கோவ் வெடிப்புச் செயல்முறை-உருசியப் பேரரசு காப்புரிமை எண்.12926, நாள் 1891 ஆம் ஆண்டு நவம்பர் 27 முதல்). இச்செயல்முறை செயற்படத் தொடங்கிய பின்னர் செந்தர எண்ணெய் செயல்முறை காப்புகள் (பர்டன் செயல்முறை-அமெரிக்க காப்புரிமை எண் 1,049,667, நாள் 1913 சனவரி 7) எண்ணெய் சுத்திகரிப்பு தொடர்பானவை பயனற்றதாகப் போயின. 1937 ஆம் ஆண்டில் சுக்கோவின் வெடிப்புச் செயல்முறையானது வினையூக்க வெடிப்பாக மாற்றியமைக்கப்பட்டது. இன்றளவிலும் டீசல் உற்பத்திக்கு வினையூக்க வெடிப்பு செயல்முறையே பயன்படுத்தப்படுகிறது.
# கைவினைஞர் முன்னேற்றக் கட்சி


**அகில இந்திய கைவினைஞர் முன்னேற்றக் கட்சி** என்பது தமிழகத்திலுள்ள ஒரு அரசியல் கட்சியாகும். இக்கட்சியின் மாநில பொது செயலாளர் பொன். கனகராஜ் மற்றும் நிறுவனத் தலைவர் விசு சிவக்குமார் ஆவார்கள். விஸ்வகர்ம ஐந்தொழிலாளர்கள் வாழ்வுரிமை மாநாட்டை 2011 பிப்ரவரி 20 ஆம் நாள் திருச்சியில் நடத்தியது.  

## கோரிக்கைகள்
- விஸ்வகர்ம சமூக மக்களை மிகவும் பிற்படுத்தப்பட்டோர் பட்டியலில் சேர்க்கவேண்டும் மேலும் கல்வி, வேலைவாய்ப்பில் 10 சதவீத இடஒதுக்கீடு அளிக்கவேண்டும்.
# அமினோதயசோல்



**2-அமினோதயசோல்** (*2-Aminothiazole*) என்பது C<sub>3</sub>H<sub>4</sub>N<sub>2</sub>S என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். ஒரு பல்லின வளைய அமீனாக தயசோல் உள்ளகத்துடன் இச்சேர்மம் தோன்றுகிறது. வளைய ஐசோதயோயூரியா என்றும் இச்சேர்மத்தை வகைப்படுத்தலாம். பிரிடின் போன்ற நெடியை உடைய இச்சேர்மம் நீர், ஆல்ககால்கள் மற்றும் டை எத்தில் ஈதர் போன்றவற்றில் கரைகிறது. கந்தக மருந்துகள், உயிர்க்கொல்லிகள், பூஞ்சைக் கொல்லிகள், சாயங்கள், வேதி வினை முடுக்கிகள் போன்ற பல்வகையான வேதிப்பொருட்களை தயாரிக்க உதவும் வினைகளை தொடங்கும் பொருளாகப் பயன்படுகிறது.  

கூடுதல் தைராய்டு சுரப்பிச் செயலாக்கச் சிகிச்சையின் போது தைராய்டு மட்டுப்படுத்தியாகவும், பாக்டீரியா எதிர்ப்பியாகவும் பயன்படுகிறது. இதற்கு மாற்றாக இதன் டார்ட்டரேட்டு உப்பும் பயனாகிறது. புரதப் பிழையால் பாதிக்கப்பட்டு உருவாகும் நரம்புமூலச்செல்புற்று நோய்க்கு சிகிச்சையளிப்பதற்கு அமினோதயசோல் பயன்படுத்தலாமென்று சமீபத்திய ஆய்வுகள் தெரிவிக்கின்றன .  

இரண்டாம் வகை டோப்போ ஐசோமரேசான வோசாரோக்சின் என்ற கார்பாக்சிலிக் அமிலத்தை தயாரிக்கப் பயன்படுகிறது என்பதே நன்கு அறியப்பட்ட பயனாகும்.
# தமிழா தமிழா



**தமிழா தமிழா** என்பது ஜீ தமிழ் தொலைக்காட்சியில் நவம்பர் 11, 2018 ஆம் ஆண்டு முதல் ஒவ்வொரு ஞாயிற்றுக்கிழமைகளில் மதியம் 12:00 மணிக்கு ஒளிபரப்பாகும் ஒரு விவாத பேச்சு நிகழ்ச்சி ஆகும். விவாதங்களை மட்டறுத்து நிகழ்ச்சியினை தொகுத்து வழக்குபவர் பிரபல இயக்குநர் கரு பழனியப்பன் ஆவார்.  

இந்த நிகழ்ச்சயில் ஒவ்வொரு வாரமும் ஒரு தலைப்பை எடுத்து இரு கருத்துணர்வுகளை கொண்ட மக்களை விவாதிக்க வழி வகுக்கிறது. அப்படி விவாதித்த பின் அவர்களுக்கிடையே உள்ள இடைவெளியைக் குறைப்பதற்கான வழிகளைக் கூறுகிறது.  

## விவாதிக்கப்பட்ட தலைப்பு
- விரிவடையும் பெண் சுதந்திரம் மகிழ்ச்சியானதா இல்லை பதற்றமானதா?
- காதலை விட ஜாதியே முக்கியம் மற்றும் ஜாதியை விட காதலே முக்கியம்.
- அதிகரித்து கொண்டே இருக்கிறதா திருமண எதிர்பார்ப்புகள்? ஆண்கள் மாறும் பெண்கள்.
- கண்டிப்பான பெற்றோர்கள் எதிராக பிள்ளைகள்.
- மாமியார் மருமகள்.
- தனியார் துறையில் இட ஒதுக்கீடு அவசியம் மற்றும் அவசியமில்லை?
- சென்னை வந்து மிரட்சி அடைந்த வெளியூர் பெண்கள் மற்றும் சென்னை பெண்கள்
- ஆங்கில மருத்துவம் விஸ் நாட்டு மருத்துவம்.
- டிரண்டியாக மாற விரும்பும் தாத்தா பாட்டிகள்
- அனாவசிய செலவு செய்வது யார் கணவனா அல்லது மனைவியா
- நாட்டு தலைவனையே சூஸ் பண்றோம்… வீட்டு தலைவனை?
- எங்க புள்ளிங்கோ எல்லாம் பயங்கரம்! புள்ளிங்கோ மற்றும் அவர்களை விரும்பாத பெண்கள்.
- தாடி வச்சிருக்கறவன் காப்பாத்துவானா?..
# அனுராதா பாட்வால்



**அனுராதா பாட்வால்** (*Anuradha Paudwal*;27 அக்டோபர் 1954) இந்தியப் பின்னணிப் பாடகியாக இந்தித் திரையுலகில் பணிசெய்பவர் ஆவார். இந்திய அரசின் நான்காவது உயரிய விருதான பத்ம ஸ்ரீ விருதினை 2017 ஆம் ஆண்டு பெற்றவர். தேசியத் திரைப்பட விருதினையும், நான்கு முறை பிலிம்பேர் விருதினையும் பெறுள்ளார்.  

## குடும்பம்
அனுராதா, கர்நாடக மாநிலத்தில் (முந்தைய பாம்பே மாகாணம்),உத்திர கன்னடாவில், கார்வார் என்ற இடத்தில், அக்டோபர் 27, 1954 இல் பிறந்தார். கொங்கணிக் குடும்பத்தைச் சேர்ந்த இவர் மும்பையில் வளர்ந்தார். சிறு வயது முதலே லதா மங்கேஷ்கரின் பாடல்களால் ஈர்க்கப்பட்டு பள்ளியில் படிக்கும் காலத்தில் லதா மங்கேஷ்கர் பாடிய மீரா பஜனைகள் பாடிப் பரிசு பெற்றார்.  

## விருதுகளும் அங்கீகாரமும்
, புதுடில்லி, குடியரசுத் தலைவர் மாளிகையில் நடந்த விழாவில் அனுராதா பட்வாலுக்கு பத்ம ஸ்ரீ விருதினை வழங்குகிறார்.]]  

- 2017: பத்ம ஸ்ரீ விருது, இந்திய அரசு.
- 2013: மொகம்மது ரஃபி விருது, மகாராஷ்டிர அரசு
- 2011: வாழ்நாள் சாதனைக்கான அன்னை தெரசா விருது.
- 2010: லதா மங்கேஷ்கர் விருது, மத்தியப் பிரதேச அரசு.

### பிலிம்பேர் விருது

#### பரிந்துரைகள்
1983: சிறந்த பின்னணிப் பாடகிக்கான பிலிம்பேர் விருது  

1984: சிறந்த பின்னணிப் பாடகிக்கான பிலிம்பேர் விருது  

1989: சிறந்த பின்னணிப் பாடகிக்கான பிலிம்பேர் விருது  

1990: சிறந்த பின்னணிப் பாடகிக்கான பிலிம்பேர் விருது  

1990: சிறந்த பின்னணிப் பாடகிக்கான பிலிம்பேர் விருது  

1991: சிறந்த பின்னணிப் பாடகிக்கான பிலிம்பேர் விருது  

1993: சிறந்த பின்னணிப் பாடகிக்கான பிலிம்பேர் விருது  

#### வென்றவை
1986: சிறந்த பின்னணிப் பாடகிக்கான பிலிம்பேர் விருது  

1991: சிறந்த பின்னணிப் பாடகிக்கான பிலிம்பேர் விருது  

1992: சிறந்த பின்னணிப் பாடகிக்கான பிலிம்பேர் விருது  

1993: சிறந்த பின்னணிப் பாடகிக்கான பிலிம்பேர் விருது  

### தேசியத் திரைப்பட விருதுகள்

#### வென்றவை
1989: சிறந்த பின்னணிப் பாடகிக்கான தேசிய திரைப்பட விருது  

#### ஒடிசாமாநில திரைப்பட விருது
#### வென்றவை
1987: சிறந்த பாடகருக்கான ஒடிசாமாநில திரைப்பட விருது  

1997: சிறந்த பாடகருக்கான ஒடிசாமாநில திரைப்பட விருது  

### கில்ட் திரை விருது
2004: சிறந்த பின்னணிப் பாடகிக்கான அப்சராவின் கில்ட் விருதுக்குப் பரிந்துரைக்கப்பட்டார்.  

### மற்றவை
அனுராதாவுக்கு பத்மஸ்ரீ டாக்டர் டி.ஒய். பட்டீல் பல்கலைக்கழகம் முனைவர் பட்டம் வழங்கிச் சிறப்பித்தது.
# செரின் (இரசாயன ஆயுதம் )


**செரின்** (*Sarin*) என்பது அதிக விசத்தன்மை கொண்ட செயற்கை ஆர்கனோபாஸ்பரஸ் கலவை. நிறமற்ற, மணமற்ற இத்திரவம் இரசாயன ஆயுதமாக பயன்படுத்தக் காரணம் இவை நரம்புகளில் தாக்கத்தை ஏற்படுத்துவதால் ஆகும். நேரடியாக சுவாசிக்கையில் நுரையீரல் தசைகளை செயலிழக்கச் செய்து ஒன்றில் இருந்து பத்து நிமிடத்திற்குள் இறப்பை உண்டாக்கக் கூடியது. பேரழிவை ஏற்படுத்தும் ஆயுதமாகக் கருதப்படுகிறது. 1993 இரசாயன ஆயுத ஒப்பந்தத்தின் படி 1997-ம் ஆண்டில் இருந்து இதன் உற்பத்தி மற்றும் சேமிப்பு தடை செய்யப்பட்டுள்ளது.  

## சுகாதாரப் பாதிப்புகள்
பொதுவாகச் சுவாசத்தில் ஈடுபடும் தசைகளைக் கட்டுப்பாடு இழக்கச் செய்து மூச்சுத் திணறல் ஏற்படுத்தி உயரிழக்கச் செய்கிறது. ஆரம்பத்தில் மூக்கில் நீர்வடிதல், நெஞ்சு இறுக்கம், கருவிழி சுருங்குதல் போன்றவை ஏற்படுகிறது. பிறகு உடல் செயற்பாடுகள் கட்டுப்பாடு இழப்பதால் வாந்தி ஏற்படுதல், சிறுநீர் கழித்தல், மலம் கழித்தல் ஏற்படலாம்.  
## விசத் தன்மை
தூய நிலையில் உள்ள செரின் சயினைடை விட 26 மடங்கு கொடியது என மதிப்பீடு செய்யப் பட்டுள்ளது. பிற இரசாயனங்களுடனான ஒப்பீடு பின்வருமாறு  

ஹைட்ரஜன் சயனைடு விட 81 மடங்கு கொடியது.  

பாஸ்ஜின் விட 43 மடங்கு கொடியது.  

சல்பர் மஸ்டர்ட் விட 28 மடங்கு கொடியது.  

குளோரின் விட 543 மடங்கு கொடியது.  
## வரலாறு
1938ம் ஆண்டு ஜெர்மனி விஞ்ஞானி ஐ.ஜி.ஃபார்பன் ஒரு கொடிய பூச்சிக்கொல்லியை உருவாக்கும் போது இதனை கண்டறிந்தார். இதைத் தொடர்ந்து டபுன் (TABUN) என்கிற பொருள் கண்டுபிடிக்கப்பட்டது. அதுவே செரின் ஆகும். இதற்கு செரின் எனப் பெயர் வரக் காரணம் இதனை உருவாக்கிய விஞ்ஞானிகளான ஸ்க்ரேடர் (S), ஆம்புரோஸ் (A), ரிட்டர் (R), லின்டே (IN) ஆகியோரின் பெயர் சுருக்கம் ஆகும்.
# சந்தனக் காற்று (திரைப்படம்)


**சந்தனக் காற்று** (Sandhana Kaatru) ) என்பது 1990 ஆம் ஆண்டில் வெளியான தமிழ்த் திரைப்படம் ஆகும். மணிவண்ணன் இயக்கிய இத்திரைப்படத்தில் விஜயகாந்த் மற்றும் கௌதமி ஆகியோர் முக்கியக் கதாப்பாத்திரங்களை ஏற்று நடித்தனர். இப்படத்தை செங்கமலம் மணிவண்ணன் தயாரித்துள்ளார். இசையமைப்பாளர் சங்கர் கணேஷ் இசையில் 1990 ஜூன் முதல் நாளில் இப்படம் திரையிடப்பட்டது  

## கதைச் சுருக்கம்
காவலர்களின் துப்பாக்கியால் சுடப்பட்ட நிலையில் அழகிரி (விஜயகாந்த்) மருத்துவமனையின் தீவிரப்பிரிவில் அனுமதிக்கப்பட்டிருக்கும் காட்சியுடன் படம் தொடங்குகிறது.. கடந்த காலங்களில் ராசாத்தி(கவுதமியை திருமணம் செய்து கொண்டு இராணுவத்தில் பணியாற்றும் இராணுவ அதிகாரி அழகிரி இராணுவ முகாமில் ஒரு சில ஆண்டுகள் பணியாற்றிய பிறகு ,அவரது மனைவி மற்றும் மகளுடன் மீண்டும் சேர்ந்து வாழ அவரைத்தேடி வருகிறார். அவர்கள் அழகிரியின் நண்பரும் அவரது உயராதிகாரியுமான சக்ரவர்த்தியின் மகன் வினு சக்ரவர்த்தி ராமுவின் (ஆர். சரத்குமார்) வீட்டிற்கு சென்றுவிடுகிறார்கள். ஒரு சில ஆண்டுகளுக்கு முன்பு நண்பர்களான விஸ்வநாத் (விஷ்ணு விஸ்வநாத்) மற்றும் விஜய் (விஜய் கிருஷ்ணராஜ்) ஆகியோர் இருவரும் இணைந்து ராசாத்தியை கிணடல் செய்த காரணத்தால் அவர்களை கன்னத்தில் அடித்ததை மறக்காமல் அவர்களை வரவேற்பது போல் நடிக்கின்றனர். நடந்த அவமானத்தை மறக்க இயலாத அவர்கள், ராசாத்தியை கற்பழிக்க முயற்சிக்கின்றனர்.ஆனால் அவள் அதற்கு முன் தற்கொலை செய்து கொள்கிறாள்.  

இதையறிந்து கோபம் கொண்டு அவர்களை பழிக்குபழி வாங்கும் எண்ணத்துடன் அழகிரி முதலில் விஸ்வநாத்தை ஒரு பொது இடத்தில் வைத்து கொன்றுவிடுகிறார். கொலைக் குற்றம் சாட்டப்பட்டு கைது செய்யப்பட்ட அழகிரிக்கு மரண தண்டனை விதிக்கப்படுகிறது. அவருக்கு மரண தண்டனை நிறைவேற்றப் படுவதற்கு ஒரு நாள் முன்பு, அவர் சிறையில் இருந்து தப்பி விடுகிறார், ஆனால் காவல் துறையால் அவர் விடாமல் துரத்தப்படுகிறார். முடிவில் காவல் துறையினர் அவரை கண்டுபிடித்து சுட்டு விடுகின்றனர். காயமடைந்து மருத்துவமனையில் அனுமதிக்கப்பட்ட அழகிரி தற்போது குணமடைகின்றார். அதே மருத்துவமனையில் ஒரு நோயாளியாக அனுமதிக்கப்பட்டுள்ள விஜய்யை அழகிரி காண்கிறார், மேலும் சில நாட்களுக்கு மருத்துவமனையில் தான் தங்கி மருத்துவம் பார்க்க வேண்டியிருப்பதாக காவலரிடமும் அழகிரி வேண்டுகோள் விடுவிக்கிறார். பின்னர், யாரும் சந்தேகிக்காதவாறு விஜய்யை கொலை செய்து விடுகிறார். பின்னர் மருத்துவமனையிலிருந்து செவிலியரின் உதவியுடன் அழகிரி தப்பி ஓடிவிடுகிறார். மீண்டும் காவலர்கள் அவரை கைது செய்வதற்கு முன்னர் ராமுவையும் கொலை செய்ய முடிவு செய்கிறார்.  

## நடிகர்கள்

- அழகிரியாக விஜயகாந்த்
- ராசாத்தியாக கவுதமி
- ராமுவாக ஆர்.சரத்குமார்
- மருத்துவர் சர்த்தாக சரத் பாபு
- சக்கரவர்தியாக வினு சக்ரவர்த்தி
- விஸ்வநாத்தாக விச்சு விஸ்வநாத்
- விஜய் விஜய் கிருஷ்ணராஜ்

## பாடல்கள்
இந்த படத்திற்கு திரைப்பட இசையமைப்பாளர்கள் சங்கர் கணேஷ் இசையமைத்தனர். கவிஞர் வாலி,காரைக்குடி வெங்கடேஷ் மற்றும் ஜீவா பாரதி போன்றோர் பாடல்களை எழுத 1990 ல் வெளியிடப்பட்டது.  

| 1 | "ஓ தென்றலே ஒரு பாட்டு பாடு" <small>(பெண்)</small> | கே. எஸ். சித்ரா | 5:54 |  |
| --- | --- | --- | --- | --- |
| 2 | "ஓ தென்றலே ஒரு பாட்டு பாடு" <small>(ஆண்)</small> | கே. ஜே. யேசுதாஸ் | 4:47 |  |
| 3 | "பட்டுப் பாவாடை கட்டி" | எஸ். பி. பாலசுப்பிரமணியம் | 3:54 |  |
| 4 | "ராசாத்தி ராசாத்தி" | எஸ். பி. பாலசுப்பிரமணியம் | 5:36 |  |
| 5 | "ராவு நேரம் வாடைக் காத்து" | மனோ, கே. எஸ். சித்ரா | 4:37 |  |
| 6 | "சந்தனக் காற்றில் சுந்தரப் பூக்கள்" | எஸ். பி. பாலசுப்பிரமணியம் | 4:44 | } |
# ரிச்டெரைட்டு



**ரிச்டெரைட்டு** (*Richterite*) என்பது Na(NaCa)Mg<sub>5</sub>Si<sub>8</sub>O<sub>22</sub>(OH)<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிமமாகும் சோடியம் கால்சியம் மக்னீசியம் சிலிக்கேட்டு கனிமமாகவும் ஆம்பிபோல் குழுவைச் சேர்ந்த கனிமமாகவும் இக்கனிமம் வகைப்படுத்தப்படுகிறது. இக்கனிமத்தின் கட்டமைப்பில் இடம்பெற்றுள்ள மக்னீசியத்திற்கு பதிலாக இரும்பு இடமிடித்தால் அதை பெரோரிச்டெரைட்டு என்கிறோம். ஐதராக்சில் குழுவுக்குப் பதிலாக புளோரின் இடம்பெற்றால் அதை புளோரோரிச்டெரைட்டு என்கிறோம்.ரிச்டெரைட்டு படிகங்கள் நீண்டும் பட்டகத்தன்மையும் கொண்டவையாக அல்லது பட்டகத்தன்மையும் இழைத்தொகுதியாகவும் அல்லது பாறைகளுடன் சேர்ந்தவாறு உள்ளன. பழுப்பு, சாம்பல் பழுப்பு, மஞ்சள் பழுப்பு, இளம் சிவப்பு, வெளிறிய முதல் அடர் பச்சை நிறங்களில் ரிச்டெரைட்டு கனிமம் காணப்படுகிறது. பல்லுருவத் தோற்ற மண்டலங்களில் வெப்பவியல் பல்லுருவ சுண்ணாம்புக்கற்களாக ரிச்டெரைட்டு தோன்றுகிறது. மக்னீசியம் மிகுந்த தாது படிவுகளில் அடர் நிற அக்கினிப் பாறைகளில் நீர்வெப்ப விளைபொருளாகவும் ரிச்டெரைட்டு தோன்றுகிறது. கனடா நாட்டின் கியூபெக்கிலுள்ள மோன்ட்-செயிண்ட்-இலாயிர், வில்பெர்போர்சு, ஒண்டாரியோவின் டோரி இல், சுவீடனின் லேங்பேன், பாய்சுபெர்க்கு, மேற்கு ஆத்திரேலியாவில் மேற்கு கிம்பர்லி, மியான்மரின் சங்கா, அமெரிக்காவின் கொலராடோவின் அயர்ன் இல், இலியூசைட்டு இல்சு,வையோமிங்கு மற்றும் மோன்டானாவின் லிப்பி நகரம் போன்ற இடங்களில் ரிச்டெரைட்டு கிடைக்கிறது. 1865 ஆம் ஆண்டில் செருமனி நாட்டு கனிமவியலாளர் ஐயரோனிமசு தியோடர் ரிச்டெர் (1824-1898) பெயர் இக்கனிமத்திற்கு பெயராக சூட்டப்பட்டது.
# டேன்டைட்டு


**டேன்டைட்டு** (*Tantite)* என்பது Ta<sub>2</sub>O<sub>5</sub>. என்ற மூலக்கூற்று வாய்ப்பாட்டால் விவரிக்கப்படும் தாண்டலம் தனிமத்தின் ஓர் அரிய கனிமமாகும். ஒளிபுகும் தன்மையுடன் நுண்ணோக்கியளவில் நிறமற்று சமச்சீரற்று விடாப்பிடியான பளபளப்புடன் முச்சாய்வு திட்டப் படிகங்களாக இக்கனிமம் உருவாகிறது. மோவின் அளவுகோளில் இதன் கடினத்தன்மை மதிப்பு 7 என்றும் மற்றும் ஒப்படர்த்தி மதிப்பு 8.45 என்றும் மதிப்பிடப்பட்டுள்ளது. டேன்டைட்டு கனிமத்தில் 1.3% நையோபியம் ஆக்சைடு கலந்துள்ளதாக வேதியியல் பகுப்பாய்வு தெரிவிக்கிறது.  
உருசியாவில் உள்ள கோலா தீபகற்பத்தின் பெக்மாடைட்டு தீப்பாறைகளில் முதன்முதலாக இக்கனிமம் கண்டறியப்பட்டது. அமெரிக்காவின் புளோரன்சு மாகாணம் விசுகோன்சின்னிலும் இதேவகைப் பாறைகளில் காணப்படுகிறது. எலாபைட்டு, லெபிடோலைட்டு, சிபாடுமென், கூலும்பைட்டு, டேன்டலைட்டு, வோடுகினைட்டு மற்றும் மைக்ரோலைட்டு போன்ற கனிமங்களும் இதனுடன் கலந்து காணப்படுகின்றன.
# அம்மா வந்தாள் (புதினம்)



**அம்மா வந்தாள்** (Amma Vandhaal) என்கிற தமிழ் நாவல் தி.ஜானகிராமன் (தி.ஜா.) அவர்களால் எழுதப்பெற்று ஐம்பது ஆண்டுகளுக்கு முன்னால் 1966ல் வெளிவந்த ஒரு இலக்கிய படைப்பாகும். இந் நாவல் அவர் எழுதிய கதைகளுள் மிக முக்கியமானதாக கருதப்படுகிறது. இது ஆங்கிலத்தில் மொழிபெயர்க்கப்பட்டு 1972ம் வருடம் வெளியிடப்பட்டது.  

## கதை சுருக்கம்

அப்பு வேதம் படிப்பதற்காக திருச்சிக்கு அனுப்பபடுகிறான். அங்கே பதினாறு வருடங்கள் வேதம் படித்தபின்னர் தன்னுடைய சொந்த ஊருக்குப் புறப்படத்தயாராகிறான். இன்னும் சில நாட்களில் கிளம்ப வேண்டும் என்ற நிலையில், அம்மடத்தினை நிர்வகிக்கும் பவானியம்மாளின் தம்பி மகள் இந்து தான் அப்புவை விரும்புவதாகக் கூறுகிறாள். இந்து ஏற்கனவே திருமணமாகி கணவனை இழந்தவள். தன் அத்தை பவானியம்மாளோடு வசிக்கிறாள். அவள் சிறுவயதிலிருந்தே அப்புவுடன் வளர்ந்தவள். அதனால் அவளுக்கு அப்புவின் மீது தீராக்காதல். தான் மணமாகி இருந்தாலும் அனைத்து நாட்களிலும் அப்புவையே நினைத்துக்கொண்டிருந்ததாக கூறுகிறாள். அப்பு அது பவானியம்மாவுக்கும், தன்னை நம்பி அனுப்பிய தன்னுடைய அம்மா அலங்காரத்திற்கும் செய்யும் துரோகம் எனக் கூறி மறுத்துவிடுகிறான். அதனால் கோபமடையும் இந்து, அப்புவிடம் அவனுடைய அம்மாவின் நடத்தை சரியில்லை எனவும், அவள் வேறொருவரோடு உறவு வைத்துள்ளதாகவும் கூறுகிறாள். அதனால் கோபமடையும் அப்பு பின்னர் சென்னைக்கு சென்றுவிடுகிறான். அங்கு அவனுடன் பிறந்தவர்கள் ஏழு பேர்.  

பதினாறு வருடம் கழித்து வரும் அப்பு சில நாட்களிலேயே உண்மை அறிந்து கொள்கிறான். ஆம் இந்து கூறியது உண்மைதான். வீட்டிற்கு வரும் சிவசு பற்றி அனைவருக்கும் ஏற்கனவே தெரிந்திருக்கிறது. ஆனாலும் எல்லோரும் ஒன்றாகத்தான் இருக்கிறார்கள். அப்பா, அக்கா, அண்ணன், என எல்லோருக்கும் தெரிந்த உண்மை தனக்குத் தெரியாமல் போனதை உணர்கிறான். அதனால் மனமுடையும் அவன் மீண்டும் வேத சாலைக்கே திரும்புகிறான். இந்துவோடு சேர்கிறான். இதற்கிடையில் அப்புவின் மீது அளவிலா பாசம் வைத்திருக்கும் அவன் அம்மா அலங்காரம் அப்புவினைப் பிரியமுடியாமல் வேத சாலைக்கு வந்து அப்புவைப் பார்த்துவிட்டு காசிக்கு செல்கிறாள்.  

## முக்கிய கதாபாத்திரங்கள்
- அப்பு - வேத பாடசாலை மாணவன்
- பவானி அம்மாள் - வேத பாடசாலை நிர்வாகி
- இந்து - பவானி அம்மாளின் உறவினர்
- அலங்காரம் - அப்புவின் அம்மா
- தண்டபாணி - அப்புவின் அப்பா
- சிவசு - பணக்கார நிலக்கிழார்

## முகவுரை
திரிலோகி நாத் மதன் என்பவர் ஒரு மனவலிமை மிக்க தாய்க்கும் மகனுக்கும் இடையே நடக்கும் மனப்போராட்டத்தை விவரிக்கும் நூலாக இக்கதை உள்ளதென கூறுகிறார்.
# இந்தியா பாகிஸ்தான்



**இந்தியா பாகிஸ்தான்** (*India Pakistan*) 2015 ம் ஆண்டு தமிழில் வெளியான காதல் கலந்த நகைச்சுவைத் திரைப்படமாகும். இப்படத்தை ஆனந்த் எழுதி இயக்கியிருந்தார்.இப்படத்தில் விஜய் ஆண்டனி மற்றும் சுஷ்மா ராஜ் ஆகியோர் முக்கிய வேடத்தில் நடிக்க பசுபதி இணைவேடத்திலும் நடித்திருந்தார். இப்படம் விஜய் ஆண்டனியினால் தயாரித்து மே 8, 2015 ஆம் திகதி வெளியானது. இப்படத்திற்கான இசை தீனா தேவராஜன் அமைத்திருந்தார்.  

## கதைச்சுருக்கம்
இரு வக்கீல்களான கார்த்திக் (விஜய் ஆண்டனி) மற்றும் மெலினா (சுஷ்மா ராஜ்) ஆகியோர் ஒரே வாடகை வீட்டில் வந்து தங்குவதுடன் கதை தொடங்குகிறது. இருவரும் அவ்வீட்டில் தங்க எத்தனிக்க அவர்களுள் யார் புதியவழக்கை பெறுகிறாரோ அவருக்கே அவ்வாடகை வீடு என முடிவெடுக்கிறார்கள். இவ்வாறிருக்க இருவருக்கும் ஒரே வழக்கில் எதிரிகளாக வழக்காட சந்தர்ப்பம் கிடைக்கிறது. இதன் அடிப்படையில் யார் அவ்வழக்கில் வெற்றி பெறுவாரா அவருக்கே அவ்வாடகை வீடு என முடிவாகிறது. அவ்வழக்கில் வெற்றிபெற இருவரும் ஆடும் நகைச்சுவை கபடநாடகங்கள் என விறுவிறுப்பாக நகரும் கதையில் நடுவே மெலினாவிடம் வில்லன் கொலை செய்யும் வீடியோ உள்ள இறுவட்டு சிக்கிகொள்ள மெலினா வில்லனிடம் மாட்டிக்கொள்கிறாள். அதன்பின்னர் மெலினாவைக் காப்பாற்ற கார்த்திக் எடுக்கும் நடவடிக்கைகள் இறுதியில் இருவருக்கும் இடையில் ஏற்படும் காதல் என கதை நகர்கின்றது.  

## நடிகர்கள்
- விஜய் ஆண்டனி - கார்த்திக்
- சுஷ்மா ராஜ் - மெலினா
- பசுபதி - காத்தமுத்து
- ஜெகன் - ஹரிதாஸ் (பாவாடை)
- ஊர்வசி - கார்த்திக்கின் தாயார்
- காளி வெங்கட் - செல்வம்
- யோகி பாபு - ஆமை குஞ்சு
- எம். எசு. பாசுகர் - மருதமுத்து
- மனோபாலா - இடிச்சபுளி
- சரத் லோகிரஷ்வா-சம்பத்
- டி. பி. கஜேந்திரன் - நீதிபதி
- சங்கர நாராயணன் - மெலினாவின் தந்தை
- மூணார் ரமேஷ் - ஆண்டனி
- பாண்டி - தினா
- மணிகண்டன் - மணி
- சின்னி - சீதா
- சீமா
- முனிஷ் ராஜா
- ரவிகாந்த்
- பேய் கிருஷ்ணன்
- தவசி தேவர்
- இளங்கோ
- மாயி சுந்தர்
- சேஷு
- சதிஷ் குமார் சுந்தரம்

## வெளியீடு

இப்படத்தின் செய்மதி உரிமையை ஜீ தமிழ் தொலைக்காட்சி பெற்றமை குறிப்பிடத்தக்கது.  

## தயாரிப்பு
இத்திரைப்படத்தின் படப்பிடிப்பு 2014 ம் ஆண்டு ஏப்ரலில் தொடங்கப்பட்ள்ளதுடன் படப்பிடிப்பு முடிவதற்கு சுமார் 60 நாட்கள் எடுத்துள்ளது.
# தாரா வாத்து


***தாரா வாத்து** என்பது ஒரு நீர் வாழ் பறவை இனமாகும். இது **அனடிடே** (Anatidae) குடும்பத்தைச் சேர்ந்தது. இவ்வகை பறவை இனங்கள் **அன்செர்** (*Anser*) என்னும் சாம்பல் நிற வாத்து மற்றும் **பிரண்டா** (*Branta*) என்னும் கருப்பு நிற வாத்து இரண்டையும் உள்ளடிக்கியது . **சென்** (*Chen) எனப்படும் 'வெள்ளை வாத்து பேரினம் சில நேரங்களில் அன்செர் இனத்தின் உள்ளிடாக வைக்கப்படுகிறது . மேலும், **ஷேல்டக்ஸ்** (shelducks) எனும் சில பறவைகள் தங்கள் பெயருடன் "வாத்து" என்பதையும் பெயராக கொண்டுள்ளது. மேலும், சற்று தொடர்புடைய இனமான அனடிடே (Anatidae) குடும்பம் வாத்துக்கள் என்றே அறியப்படுகிறது. அவைகள் இயல்பான வாத்துக்களின் உருவை விட சற்றே பெரிதாக, ஒரு சில சிரியனவாக காணப்படுகிறது.  

## சொற்பகுப்பு
"வாத்து" (goose)என்ற சொல் பொதுவாக பெண் வாத்துக்களை குறிக்கவும், 'gander' என்னும் சொல் ஆண் வாத்துக்களையும் குறிக்கவும் பயன்படுத்தப்படுகிறது. முழுமையான வளர்ச்சியடையாத இளம் பறவைகள் **கோஸ்லிங்க்ஸ்** (*goslings) என்று அழைக்கபடுகின்றன .* வாத்துக்களின் ஒரு குழுவிற்கான கூட்டு பெயர்ச்சொல் **கக்லே** (gaggle) அவைகள் குழுவாக பறக்கும்போது ஒரு **ஸ்கின்** (*skein*), (அ) ஒரு **வெட்ச்** (*wedge)* ; ஒட்டி பறக்கும்போது **ப்ளம்ப்** (*plump*) என்றும் அழைக்கப்படுகிறது.  

## வாத்துக்களின் முன்னோடி
மூன்று வகையான வாத்துக்கள் உள்ளன. அவையாவன: **அன்சர்**, **சாம்பல் வாத்து**, **கிரேலாக் வாத்து** மற்றும் **உள்நாட்டு வாத்துகள்** ஆகும்.  

வாத்துக்களின் இரண்டு வகைகள் அன்செரினாவில் உள்ளன; அவற்றின் முந்தைய தலைமுறைகளாவன செல்போஸ்ஸர், கேப் பரான் வாஸ், மற்றும் நியூமேலீஸின் முன்னோடியான நியூசிலாந்தின் கூனிமோர்னிஸ் ஆகியவைகள் இருக்கலாம்.  

உண்மையான வாத்துக்களின் பேரினம் பற்றிய புதைபடிவங்கள் கடினமாக உள்ளது; குறிப்பாக, வட அமெரிக்காவின் புதைபடிவப் பதிவு மற்றும் 10மில்லியன் ஆண்டுகளுக்கு முன்னால் வாழ்ந்த வாத்துக்கள் பற்றிய மிசோனில் இருந்து வந்திருக்கும் ஆய்வு ஆவணங்களை தெளிவாகவும், விரிவாகவும் ஆவணப்படுத்தியுள்ளது.மேலும் சில படிவங்கள் வாத்து போன்ற பறவைகள் ஹவாய் தீவுகளில் காணப்படும் துணைப் பாறைகளில் இருந்து அறியப்படுகின்றன.  

மேற்கோள்கள்
# இனிது இனிது (2010 திரைப்படம்)



**இனிது இனிது** (*Inidhu Inidhu*) 2010 ல் வெளியான தமிழ்த் திரைப்படமாகும். கே. வி. குகன் இத்திரைப்படத்தில் இணை எழுத்தாளராவும், ஒளிப்பதிவாளராகவும், இயக்குனராகவும் பணியாற்றி உள்ளார். இத்திரைப்படத்தில் எட்டு புதிய அறிமுக நடிகர்கள் முக்கியக் கதாபாத்திரத்தில் நடித்திருந்தனர். இத்திரைப்படம் 2007 ல் தெலுங்கில் வெளியாகி பல விருதுகளைக் குவித்த ஹப்பி டேய்ஸ் படத்தின் மீள்உருவாக்கமாகும். இத்திரைப்படத்தை பிரகாஷ் ராஜ் தயாரித்திருந்தார்.இப்படம் 20/ஆகஸ்டு/2010 இல் வெளியாகியிருந்தது. இத்திரைப்படத்தின் பெருமளவு படப்பிடிப்பு இந்தியாவின் VIT பல்கலைக்கழகத்தில் இடம்பெற்றுள்ளமை குறிப்பிடத்தக்கது.  

## கதைச்சுருக்கம்.
இனிது இனிது திரைப்படம் ஒரு பல்கலைக்கழகத்தில் கல்வி பயிலவரும் மாணவர்கள் பற்றியது. சித்து (அதித்), அரவிந்த் அலய்ஸ் ரைஸ்சன் (நாராயண்), விமல் (விமல்), சங்கர் (சரவண்), மது (ரேஷ்மி), அபர்ணா (அப்பு) மற்றும் ஜியா ஆகியோர் முதலாம் வருட மாணவர்களாக பல்கலைக்கழகத்தில் சேர்வதுடன் கதை ஆரம்பிக்கிறது. அங்கு அவர்கள் சிரேஷ்ட மாணவர்களால் எதிர்நோக்கும் பகிடிவதைகள் அதனால் அவர்களுக்குள் ஏற்படும் ஒற்றுமை என கதை அசத்தலாக நகர்ந்தது போக சித்து மதுவின் மீதும், ரைசன் சிரவந்தி (சிரவசு) மீதும் காதல் கொள்கின்றனர். நான்கு வருட படிப்பு காலத்தில் அவர்களுக்குள் ஏற்படும் மோதல்கள், புரிந்துணர்வுகள் என பட்டமளிப்பு வரை சென்று முடிகிறது கதை.  

## நடிகர்கள்
நாராயண்-அரவிந்த்  (ரைசன்)  

அதித் அருண்-சித்தார்த் (சித்து)  

சரண் குமார்-சங்கர்  

விமல்-விமல்  

சோனியா தீப்தி-ஸ்ரவந்தி (ஸ்ரவ்ஸ்)  

ரேஷ்மி மேனன்-மதுபாலா (மது)  

பேனாஸ்-அபர்ணா (அப்பு)  

ஜியா உமர்-சங்கீதா  

அஞ்சலா சாவேரா-ஸ்ரேயா மேடம் (சிறப்புத் தோற்றம் )  

சன் சோ - சன்னி பல்போவா  

கிருஷ்ணா-சஞ்சய்  

அபிராம் - அர்ஜுன்  

அஜய்-அஜய்  

சதீஷ்-சதீஷ்  (சிறப்புத் தோற்றம் )  

அபிசேக் வினோத் கல்லூரியின் மூத்த மாணவர்  
## இசை
இத்திரைப்படத்தின் இசையமைப்பாளர் மைக்கி ஜே மேயர் ஆவார். இத்திரைப்படத்தின் இசை சோனி மியுசிக் இந்தியாவினால் வெளியிடப்பட்டுள்ளது. இதன் இசைவெளியீடு 1ம் திகதி ஆகஸ்டு மாதம் 2010 இல் பிரகாஷ் ராஜினால் வெளியிடப்பட்டது.
# மல்லிகார்ச்சுன துர்கம்


**மல்லிகார்ஜுன துர்கம்** (Malligarjunadurgam) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், தேன்கனிக்கோட்டை வட்டம், தளி ஊராட்சி ஒன்றியம், குந்துகோட்டை ஊராட்சிக்கு உட்பட்ட ஒரு வருவாய் கிராமம் ஆகும்.  

## மக்கள் வகைப்பாடு
இவ்வூரானது மாவட்டத் தலைநகரான கிருஷ்ணகிரியில் இருந்து 65 கி.மீ. தொலைவிலும், தளியில் இருந்து 17 கி.மீ. தொலைவிலும், மாநிலத் தலைநகரான சென்னையில் இருந்து 330 கி.மீ. தொலைவிலும் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 718 வீடுகள் உள்ளன. கிராமத்தின் மொத்த மக்கள் தொகையானது 3175 ஆகும். இதில் ஆண்கள் எண்ணிக்கை 1664, பெண்களின் எண்ணிக்கை 1511 என உள்ளது.  

## காணவேண்டிய இடங்கள்
இந்த ஊருக்கு அருகில் உள்ள மல்லிகார்ஜுன மலையி உச்சியில் கோட்டை ஒன்று உள்ளது. இக்கோட்டை கடல் மட்டத்தில் இருந்து 2996 அடி உயரத்தில் உள்ளது. மேலும் இந்த மலையில் மல்லிகார்ஜுனர் சிவன் கோயில் உள்ளது. மேலும் மலையின் இடது புறத்தில் உள்ள ஒரு பாறைக் குன்றில் 11ஆம் நூற்றாண்டின் சோழர் காலத்திய கல்வெட்டுகள் உள்ளன.
# கிரெக்கோ தற்காப்பு


**கிரெக்கோ தற்காப்பு** (*Greco Defence*) என்பது பின்வரும் நகர்வுகளுடன் தொடங்கப்படும் சதுரங்கத் திறப்பு முறையாகும். கியோவச்சினோ கிரெக்கோ கண்டுபிடித்த காரணத்தால் இத்திறப்பு கிரெக்கோ தற்காப்பு எனப் பெயர் பெற்றது. மெக்கோன்னெல் தற்காப்பு என்ற பெயராலும் இதை அழைக்கலாம்.  
:1. e4 e5  
:2. Nf3 Qf6  
சதுரங்கத் திறப்புகளின் கலைக்களஞ்சியத்தில் இத்திறப்புக்கான குறியீடு சி40 எனக் குறிக்கப்பட்டுள்ளது.  
## உரையாடல்
கருப்பு தன்னுடைய e- சிப்பாயைக் காப்பாற்ற பல்வேறு சாத்திய நகர்வுகள் உள்ள நிலையில் 2...Qf6 என்று விளையாடுவது பலவீனமானது. ஏனெனில் கருப்பு ராணி தேவைக்கு முன்னதாகவே போருக்குள் வருகிறது. வெள்ளைக் காய்கள் அதன்மீது தாக்குதல் மேற்கொள்ளவும் இலக்காகிறது. g8 இல் நிற்கும் கருப்பு குதிரை வெளிவர முடியாமல் அங்கேயே நிற்க வேண்டியுள்ளது. இத்திறப்பில் குறை சொல்வதற்கு இதைத்தவிர வேறு காரணம் ஏதுமில்லை. இத்திறப்பு முறையில் பிரச்சினைகள் ஏதுமின்றி வெள்ளை தன் காய்களை நகர்த்த இயல்கிறது  
புதிய சதுரங்க வீரர்கள் தேர்ந்தெடுக்கும் ஒரு பிரபலமான தொடக்க தேர்வு என்றாலும், இத்திறப்பை விளையாடும் வீர்ர்கள், "நன்றாக தெரிந்துகொள்ள வேண்டும்" என்று அனைத்துலக மாசுட்டர் கேரி லேன் கூறுகிறார்.  
## உதாரணங்கள்
### கிரெக்கோ வரிசை நகர்வுகள்
கிரெக்கோ தற்காப்பு திறப்புக்கு எதிராக நகர்த்த வேண்டிய நகர்வுகளை அவரே 1620 ஆம் ஆண்டில் காட்சிப்படுத்தியுள்ளார்.  
*1. e4 e5 2. Nf3 Qf6?! 3. Bc4 Qg6 4. 0-0 Qxe4 5. Bxf7+ Ke7*'  
:5...Kxf7?? 6.Ng5+ கருப்பு ராணி இழக்கப்படுகிறது.  
**6. Re1 Qf4 7. Rxe5+ Kxf7**  
:7...Kd8 8.Re8#  
**8. d4 Qf6 9. Ng5+ Kg6 10. Qd3+ Kh6 11. Nf7# 1–0**  
**1. e4 e5 2. Nf3 Qf6 3. Nc3 c6 4. d4 exd4 5. e5 Qg6 6. Bd3**  
:6.Qxd4! வெள்ளைக்கு முன்னேற நல் வாய்ப்பைத் தருகிறது  
**6... Qxg2 7. Rg1 Qh3 8. Rg3 Qh5 9. Rg5 Qh3 10. Bf1 Qe6 11. Nxd4** (see diagram)  
:... வெள்ளைக் காய்களுடன் விளையாடும் மார்பியின் நிலை நன்றாக உள்ளது.  
### பசுச்செ ஆட்டம்
பால்சென் X பசுச்செ துசெல்டார்ப் 1863 :  

**1. e4 e5 2. Nf3 Qf6 3. Bc4 Nh6**  
:கருப்பு சிறிதளவு முன்னெச்சரிக்கை நகர்வு செய்கிறார். வெள்ளை d4 நகர்வையும் தொடர்ந்து Bxh6 நகர்வையும் செய்தால் ...Qxh6 என்று ஆடும் வழிமுறைக்கு அந்நகர்வு உதவும்.  
**4. 0-0 Bc5 5. Nc3 c6 6. d4! Bxd4 7. Nxd4 exd4 8. e5 Qg6 9. Qxd4**  
: மறுபடியும் வெள்ளை இங்கு நல்ல நிலையில் உள்ளது. .
# மஞ்சுகொண்டப்பள்ளி


**மஞ்சுகொண்டப்பள்ளி** ( Manchugondapalli) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், அஞ்செட்டி வட்டம், தளி ஊராட்சி ஒன்றியம், மஞ்சுகொண்டப்பள்ளி ஊராட்சிக்கு உட்பட்ட ஒரு வருவாய் கிராமம் ஆகும்.  

## அமைவிடம்
இவ்வூரானது மாவட்டத் தலைநகரான கிருஷ்ணகிரியில் இருந்து 66 கி.மீ. தொலைவிலும், மாநிலத் தலைநகரான சென்னையில் இருந்து 329 கி.மீ. தொலைவிலும் உள்ளது.
# ஹெஜாஸ்



**ஹெஜாஸ்** (**The Hejaz**) ), தற்கால சவுதி அரேபியாவின் மேற்கில் செங்கடலை ஒட்டிய பிரதேசம் ஆகும். சௌதி அரேபியாவின் மேற்கு மாகாணம் ஹெஜாஸ் ஆகும். ஹெஜாஸ் மாகாணத்தில், அனைத்துலக இசுலாமியர்களில் புனித நகரங்களான மக்கா மற்றும் மதீனா உள்ளது. ஹெஜாஸ் மாகாணத்தின் பெரும் நகரம் ஜித்தா மற்றும் மதீனா ஆகும். . வரலாற்றில் ஹெஹாஸ் பிரதேசம், சௌதி அரேபியாவின் பிற பிரதேசங்களிலிருந்து தனித்து விளங்கியது. சௌதி அரேபியாவில் ஹெஜாஸ் பிரதேசம், மக்கள்தொகை நெருக்கம் மிகுந்தது. 35% விழுக்காடு சௌதி மக்கள் ஹெஜாஸ் பிரதேசத்தில் வாழ்கின்றனர். அரபு மொழியின் ஹெஜாஸ் வட்டார வழக்கு மொழி இப்பகுதிகளில் பேசப்படுகிறது. சௌதி அரேபியாவில் ஹெஜாஸ் பிரதேசம் பன்னாட்டு மக்கள் வாழும் பிரதேசம் ஆகும்.  

## எல்லைகள்
ஹெஜாஸ் மாகாணத்தின் மேற்கில் செங்கடலும், வடக்கில் ஜோர்டானும், கிழக்கில் நஜத் மாகாணமும், தெற்கில் அசீர் பிரதேசமும் எல்லைகளாக உள்ளது.  

## ஹெஜாஸ் இராச்சியம்
1916-இல் மக்காவின் உசைன் அலி செரீப் தன்னை ஹெஜாஸ் இராச்சியத்தின் மன்னராக அறிவித்துக் கொண்டார். உதுமானியப பேரரசின் வீழ்ச்சிக்குப் பின்னர் 1924-இல் ஹெஜாஸ் இராச்சியம், சௌதி அரேபியாவின் இணைக்கப்பட்டது.  

## படக்காட்சியகம்

## அடிக்குறிப்புகள்
# கசானவித்து வம்சம்



**கசானவித்து வம்சம்** (**Ghaznavid dynasty**) ( *ġaznaviyān*) கசானவித்துகள் பாரசீக சமூகத்தைச் சேர்ந்தவர்கள். துருக்கி இசுலாமிய மம்லூக் எனும் அடிமை வம்ச மக்களின் வழித்தோன்றல்களே கசானவித்துகள் ஆவார்.. கசானவித்துகள் புகழின் உச்சத்தில் இருந்த போது, 977 முதல் 1186 முடிய தற்கால, ஈரான், ஆப்கானித்தான், நடு ஆசியாவின் திரான்சாக்சியானா மற்றும் பாகிஸ்தான் பகுதிகளை ஆண்டனர்.  

சமானித்து பேரரசில் படைத்தலைவராக இருந்த சபுக்திஜின் என்பவர், தற்கால ஆப்கானித்தானின் கசினி மாகாணத்தில், கிபி 977-இல் கசானவித்து வம்சத்தை நிறுவினார். இவ்வம்சத்தினர் நடு ஆசியாவை சேர்ந்த மக்களாக இருந்த போதும், இவர்கள் பாரசீக மொழி, பண்பாடு மற்றும் நாகரீகங்களைப் பின்பற்றினர். இம்வம்ச மன்னர்களில் புகழ் பெற்றவர் கசினி முகமது ஆவார். இவ்வம்சத்தவர்களில் தலைநகரங்களாக கஜினி மற்றும் லாகூர் இருந்தது.  

## கசானவித்து வம்ச ஆட்சியாளர்கள்
- சபுக்திஜின் - 977–997
- இஸ்மாயில் 997–998
- கசினி முகமது - 998–1030
- முதலாம் மசூத் - 1030–1041
- சிகாப் உத்தௌலா - 1041–1048
- கசினியின் அலி - 1048–1049
- அப்துல் ரசீத் - 1049–1052
- தோக்ரூல் - 1052–1053
- பரூக்-சத் - 1053–1059
- இப்ராகிம் -1059–1099
- மூன்றாம் மசூத் - 1099–1115
- சிராஜ் - 1115–1116
- அர்ஸ்லான் இபின் மசூத் - 1116–1117
- பக்ரம் ஷா - 1117–1157
- குஷ்ரௌ-ஷா - 1157–1160
- குஸ்ரௌ மாலிக் - 1160–1186

## இதனையும் காண்க
- மம்லூக்
- குவாரசமிய அரசமரபு (1077–1231)
- மம்லூக்கிய மரபு (தில்லி) - 1206 - 1290
- எகிப்தின் மம்லுக் சுல்தானகம் (1250–1517)
- சாமனித்து பேரரசு
## அடிக்குறிப்புகள்
# சுவிசு பலியாட்டம்



**சுவிசு பலியாட்டம்** (*Swiss Gambit*) என்பது சதுரங்கத் திறப்பு ஆட்டங்களில் பறவையின் திறப்பு (1.f4) என்ற சதுரங்கத் திறப்பு வகையின் ஒரு கிளையாகும். சுவிசு திறப்பு ஆட்டம் என்பது பின்வரும் நக்ர்வுகளுடன் தொடங்குகிறது.  
:1. f4 f5  
:2. e4  

## வெளியிடப்பட்ட கோட்பாடு

1859 ஆம் ஆண்டில் எப்.ஏ.லேங்கு சுவிசு பலியாட்டத்திற்கான பிரதான நகர்வு வரிசையை கொடுத்துள்ளார்.  
- 2...fxe4 3.Qh5+
- 2...fxe4 3.f5
- 2...fxe4 3.Bc4
- 2...fxe4 3.Nc3 Nf6 4.d3
போலந்து நாட்டைச் சேர்ந்த கோட்பாளர் அலெக்சாந்தர் வேக்னர் 1912 ஆம் ஆண்டு சுவிசு பலியாட்டத்தைக் குறித்து ஒரு புதிய பலியாட்டம் என்ற தலைப்பில் ஒரு கட்டுரை எழுதி வெளியிட்டார். வேக்னர் பலியாட்டம் பின்வரும் நக்ர்வுகளுடன் தொடங்கியது : 1.f4 f5 2.e4 fxe4 3.Nc3 Nf6 4.g4.  

## பிற பயன்கள்

சுவிசு பலியாட்டம் என்ற சொல் சுவிசு திட்டத்தில் நடத்தப்படும் சதுரங்கப் போட்டிகள் குறித்தும் விளையாட்டுத்திறம் குறித்தும் பேச்சு வழக்கில் அளிக்கும் விளக்கமாகக் கருதப்படுகிறது. சுவிசு பலியாட்டத்தில் ஒரு வீர்ர் போட்டியின் தொடக்கச் சுற்றுகளில் தனது ஆட்டத்தில் தோல்விடைந்தாலோ அல்லது சமநிலையில் முடித்தாலோ அடுத்துவரும் சுற்றுகளில் அவர் அவரைப்போலவே எதிர்பாராதவிதமாய் பலவீனமாகிப்போன விளையாட்டு வீர்ர்களை எதிர்த்து விளையாடலாம் என்ற நம்பிக்கையைப் பெறுகிறார். இறுதியில் பரிசுக்குரியோர் பட்டியலிலும் இடம்பெற்றும் விடுகிறார் ..
# இஞ்சி இடுப்பழகி



**இஞ்சி இடுப்பழகி** (Inji Iduppazhagi) 2015 இல் தமிழ் மற்றும் தெலுங்கில் வெளியான நகைச்சுவை கலந்த காதல் திரைப்படமாகும். இத்திரைப்படம் தமிழ் மற்றும் தெலுங்கில் ஒரே நேரத்தில் உருவானது. தெலுங்கில் "சைஸ் சீரோ" எனப் பெயரிடப்பட்டது. இத்திரைப்படத்தின் தயாரிப்பாளர் பிரசாத் வீ பொட்லுரி ஆவார். இத்திரைப்படத்தின் இயக்கம் பிரகாஷ் கோலேலமுடியினால் மேற்கொள்ளப்பட்டுள்ளது. இத்திரைப்படத்தில் முக்கியக் கதாபாத்திரத்தில் அனுஷ்கா செட்டி நடிக்க அவருடன் இணைந்து ஆர்யா, ஊர்வசி மற்றும் பிரகாஷ் ராஜ் ஆகியோர் முக்கிய வேடத்தில் நடித்திருந்தனர்.  

## கதைச்சுருக்கம்
சௌந்தர்யா எனும் சுவீட்டி (அனுஷ்கா செட்டி)  அதிக எடையுடைய, புத்திசாலியான, சுதந்திரமான பெண். அவளுக்கு அவளுடைய உடல் எடை பற்றி அதிக கவலை. இவ்வாறு இருக்க அவள் அபிஷேக் (ஆர்யா) மீது காதல் கொள்கின்றாள். முதலில் அபிஷேக் சுவீட்டியைப் பெண் பார்க்க வர அவனை அவள் நிராகரிக்கிறாள். பின்பு இருவரும் நட்பு கொள்கின்றனர். இதன்போதே அபிஷேக் சிம்ரன் எனும் பெண்ணை காதலிப்பது சுவீட்டிக்குத் தெரியவருகிறது. இவ்வாறு இருக்கையில் *சைஸ் ஜீரோ* எனும் நிறுவனத்தில் தனது எடையை குறைக்க இணைகிறாள் சுவிற்றி. இணைந்த பின் தனது தோழி உடல் எடை குறைப்பு மாத்திரைகளின் பயன்பாட்டால் சிறுநீரக செயலிழப்புக்குள்ளானது அவளுக்கு தெரியவருகிறது. அதன் பின்னர் சுவிற்றி சைஸ் ஜீரொ நிறுவனத்திற்கு எதிராக தனது போராட்டத்தைத் தொடர்கிறாள். அவளுடன் அபிஷேக் மற்றும் சிம்ரன் ஆகியோர் இணைந்து கொள்கின்றனர். இப்போராட்டத்தில் அவள் எவ்வாறு வெல்கிறாள் என்பதுடன் கதை முடிகிறது.  

## நடிகர்கள்
அனுஷ்கா-சுவிற்றி"சௌந்தர்யா"  

ஆர்யா-அபிஷேக்  

பிரகாஷ் ராஜ்-சைஸ் ஷீரோ நிறுவனர்  

சோனல் சவுகன்-சிம்ரன்  

பவானி கங்கிரெட்டி-ஜோதி  

ஊர்வசி-ராஜேஸ்வரி  

அதிவி சேஷ்-சேகர்  

பிரமானந்தம்-ஆன்ரொயிட் பாபா  

அலி-வொவி  

கோலப்புடி மாருதி ராவோ-மௌலி தாதா  

ராவோ ரமேஷ்-சுவிற்றியின் தந்தை  

தணிகெல்லா பரணி-மருத்துவர்  

பூசனி கிருஷ்ணா முரளி-நிஜாம் நிரஞ்சன்  

மாஸ்டர் பரத்-யாஹு  

**சிறப்புத் தோற்றம் **  

பொவி சிம்ஹா  

ஹன்சிகா மோத்வானி  

ஜீவா  

காஜல் அகர்வால்  

லக்ஷ்மி மஞ்சு  

நாகர்ஜுனா  

ராஜு சுந்தரம்  

ராணா டகுபதி  

ரேவதி  

ஸ்ரீ திவ்யா  

தமன்னா  

சிஜு வில்சன்  

சுதி கொப்பா  

ஜஸ்டின் ஜோன்
# சல்பிலிமைன்



**சல்பிலிமைன்** (*Sulfilimine*) என்பது கந்தகமும் நைட்ரசனும் ஒர் இரட்டைப் பிணைப்பால் பிணைக்கப்பட்டு உருவாகும் ஒரு வகையான வேதிச் சேர்மமாகும். H2S=NH என்ற வாய்ப்பாட்டைக் கொண்ட மூலச் சேர்ம்மான சல்பிலிமைன் பிரதானமாக கருத்தியில் நிலையில் உள்ள சேர்மமாகும். மெத்தில்பீனைல்சல்பாக்சிமைன், S,S-டைபீனைல்சல்பிலிமைன் போன்ற சேர்மங்கள் எளிய எடுத்துக் காட்டுகளாகும்.  
:  

## தயாரிப்பு
பெரும்பாலான சல்பிலிமைன்கள் எலக்ட்ரானைத் திரும்பப்பெரும் குழுவுடன் என்-பதிலீடு செய்யப்பட்ட சேர்மங்களாகும். குறிப்பாக இவை தயோ ஈதர்களை ஒரு காரத்தின் முன்னிலையில் குளோரமீன்-டிபோன்ற மின்னணுகவர் அமீன் வினையாக்கிகளுடன் சேர்த்து ஆக்சிசனேற்றம் செய்து தயாரிக்கப்படுகின்றன :  

:R<sub>2</sub>S + ClNHTs → R<sub>2</sub>S=NTs + HCl.  

மின்னணுகவர் கந்தகச் சேர்மங்களுடன் அமீன்களை வினைப்படுத்தி தயாரிப்பது ஒரு மாற்று வழிமுறையாகும். இமிடோசல்போனியம் வினையாக்கிகள் அமீன்களால் தாக்கப்படக்கூடிய "Me2S2+" அயனிகளுக்கு மூலங்களாகச் செயல்படுகின்றன.  

## புரதங்களில் சல்பிலிமைன் பிணைப்புகள்
சல்பிலிமைன் பிணைப்புகள் செல் வெளியில் கொலாசென் IV இழைகளை நிலைப்படுத்துகின்றன . இவை 500 மில்லியன் ஆண்டுகளுக்கு முன்னரே தோன்றியிருக்கலாம் . இப்பிணைப்புகள் ஐதராக்சிலிசின்களையும் மெத்தியோனின் எச்சங்களையும் அடுத்துள்ள பாலிபெப்டைடு இழைகளுடன் சகப்பிணைப்பாகப் பிணைத்து பெரிய கொலாசென் முப்படிகளாக உருவாக்குகின்றன.
# மூவிணைய-பியூடைல்லித்தியம்



***மூவிணைய*-பியூட்டைல் லித்தியம்**(tert-Butyllithium) என்பது (CH<sub>3</sub>)<sub>3</sub>CLi என்ற மூலக்கூற்று வாய்ப்பாட்டை உடைய ஒரு வேதிச் சேர்மம் ஆகும். ஒரு ஆர்கனோலித்தியம் சேர்மமாக கரிமத் தொகுப்பு முறைகளில் இது பரந்த பயன்பாட்டைக் கொண்டுள்ளது. இதன் காரத்தன்மையின் காரணமாக, அதாவது பென்சீன் உள்ளிட்ட கார்பன் அமிலங்களை புரோட்டான்நீக்கம் செய்யக்கூடிய இயல்பைக் கொண்டுள்ளது. மூவிணைய-பியூட்டைல்லித்தியம் ஐதரோகார்பன் கரைசல்களாகக் கிடைக்கிறது; வழக்கமாக இச்சேர்மமானது ஆய்வகத்தில் தயாரிக்கப்படுவதில்லை. 1941 ஆம் ஆண்டு ஆர். பி. உட்வார்ட் என்பவரால் இச்சேர்மத்தின் தொகுப்பு முறையானது எடுத்துரைக்கப்பட்டது.  

## அமைப்பும் பிணைப்பும்
இதர கரிமலித்தியம் சேர்மங்களைப் போல மூவிணைய-பியூட்டைல்லித்தியமும் ஒரு கொத்து அமைப்பினைக் கொண்டுள்ளது. *n*-பியூட்டைல்லித்தியமானது ஒரு அறுகோணவடிவிலான அல்லது ஒரு நாற்படியாகக் கொண்ட கியூபேன் அமைப்பினைக் கொண்டுள்ளது. கரிமலித்தியம் கொத்து சேர்மங்களின் பிணைப்பானது, எதிர்மின்னிகளின் தலம் விரிந்த சிக்மா பிணைப்பு மற்றும் குறிப்பிடத்தக்க Li—Li பிணைப்பு ஆகியவற்றை உள்ளடக்கியுள்ளது. மூவிணைய பியூட்டைல்லித்தியத்தில், இலித்தியம்-கார்பன் பிணைப்பானது, அதிக முனைவுத்தன்மையைக் கொண்டிருப்பதால் 40% அயனிப்பிணைப்பின் பண்பினைக் கொண்டுள்ளது. இந்த மூலக்கூறானது, ஒரு கார்பன்எதிரயனியைப் போல் செயல்படுவதால் இது பின்வரும் இரண்டு உடனிசைவு அமைப்புகளைக் கொண்டுள்ளது.  
:  

## வேதிப்பண்புகள்

N-பியூட்டைல்லித்தியத்தைப் போன்றே மூவிணைய-பியூட்டைல்லித்தியமும் அமீன்கள் மற்றும் கிளர்வூட்டப்பட்ட C—H சேர்மங்களின் புரோட்டான் நீக்கம் மற்றும் ஆலசன்களுடன் லித்தியத்தால் பரிமாற்றம் போன்றவற்றிற்குப் பயன்படுத்தப்படுகிறது.  

இச்சேர்மமும் மற்ற ஆல்கைல்லித்தியம் சேர்மங்களும் ஈதர் வகை கரைப்பான்களுடன் வினைபுரிவது அறியப்பட்டது; இதன் அரைவாழ்வுக்காலமானது, டைஎதில் ஈதரில், 0&nbsp;°செல்சியசில் இதன் அரைவாழ்வுக்காலமானது 60 நிமிடங்களாகவும், டெட்ராஐதரோஃபியூரானில், −20&nbsp;°செல்சியசில் 40 நிமிடங்களாகவும் மேலும், டைமீதாக்சீஈத்தேனில் −70&nbsp;°C செல்சியசில் 11 நிமிடங்களாகவும் உள்ளது.  
பின்வரும் உதாரணத்தில், டெட்ராஐதரோஃபியூரானுடன் மூவிணையபியூட்டைல்லித்தியத்தின் வினை காட்டப்பட்டுள்ளது:  

:  

:
# பெண் (திரைப்படம்)

**பெண்** தமிழில் 1954 ஆம் ஆண்டு வெளியிடப்பட்ட நகைச்சுவை, காதல் திரைப்படம். இப்படத்திற்கு திரைக்கதை எழுதியவர் ரா.வெங்கடாசலம் மற்றும் இயக்கியவர் எம்.வி.இராமன். இத்திரைப்படத்தில் முக்கிய கதாப்பாத்திரங்களில் நடித்தவர்கள் வைஜெயந்திமாலா, ஜெமினி கணேசன்,அஞ்சலிதேவி, சுந்தரம் பாலச்சந்தர் ஆகியோராவர். இவர்களுடன்  இணைந்து நடித்த  நடிகர்கள் பின்வருமாறு சித்தூர் வி  நாகையா , வி .கே. ராமசாமி, கே .என் .கமலம், கே.ஆர் .செல்லம்  மற்றும் கே. சங்கரபாணி. இப்படத்தை தயாரித்தவர் ஏ வி எம் தயாரிப்பு நிறுவனத்தின் ஏ .வி.செட்டியார். இத்திரைப்படத்தின் இசையமைப்பாளர் ஆர்.சுதர்சனம், பாடலாசிரியர்கள் பாபநாசம் சிவன், உடுமலை நாராயண கவி, கு.சா. கிருஷ்ணமூர்த்தி, கே. பி.  காமாட்சி மற்றும் வி.சீதாராமன். இத்திரைப்படத்தின் தொகுப்பாளர்கள் கே.சங்கர் மற்றும் எம்.வி.ராமன், ஒளிப்பதிவாளர் டி.முத்துசாமி.  

இத்திரைப்படத்தின் கதை  வைஜெயந்தி மாலாவும், அஞ்சலி தேவியும் நடித்த கதாபாத்திரங்களான இரண்டு நண்பர்களை சுற்றி நடக்கும் நிகழ்வுகள் ஆகும்.  

## தயாரிப்பு
பெண் திரைப்படத்தை தயாரித்தவர்  ஏவிஎம் தயாரிப்பு நிறுவனத்தின் நிறுவனரான திரு ஏவி மெய்யப்ப செட்டியார்  ஆவார். இத்திரைப்படம் ஒரே நேரத்தில் ஹிந்தி மொழியில் *லட்கி* எனவும் தெலுங்கு மொழியில் *சங்கம்* எனவும் தயாரிக்கப்பட்டது. மூன்று மொழிகளிலுமே வைஜெயந்திமாலா  முன்னணி வேடத்தில் நடித்தார்.  

## இசை
பெண் திரைப்படத்தின் இசையமைப்பாளர் ஆர்.சுதர்சனம், பாடலாசிரியர்கள் பாபநாசம் சிவன், உடுமலை நாராயண கவி, கு.சா. கிருஷ்ணமூர்த்தி, கே. பி.  காமாட்சி மற்றும் வி.சீதாராமன். இத்திரைப்படத்தின் தொகுப்பாளர்கள் கே.சங்கர் மற்றும் எம்.வி.ராமன், ஒளிப்பதிவாளர் டி.முத்துசாமி. பாடகர்கள் சித்தூர் வி.நாகையா மற்றும் கே.சக்கரபாணி பின்னணி பாடகர்கள் சி.எஸ்.ஜெயராமன், டி.ஏ. மோத்தி, ஜே.பி.சந்திரபாபு, டி.எஸ்.பகவதி, எம்.எஸ்.ராஜேஸ்வரி, ஏ.பி.கோமளா மற்றும் பி.சுசிலா.  

இத்திரைப்படத்தில் வரும் பாடலான கல்யாணம் கல்யாணம், உல்லாசமாகவே உலகத்தில் வாழவே பாடல்களை ஜே.பி.சந்திரபாபு, எஸ்.பாலச்சந்தருக்காக பாடினார். இப்பாடல் மிகப்பெரிய வெற்றியை அடைந்தது.
# ரூபெல்லா

**ரூபெல்லா** (Rubella) என்பது ரூபெல்லா வைரஸால் ஏற்படும் ஒரு தொற்று ஆகும்.இதனை ஜெர்மன் தட்டம்மை அல்லது மூன்று நாள் தட்டம்மை என்றும் கூறுவர். இந்த வைரஸ் சுவாசப் பாதை வழியாக உள் நுழைகிறது. தொற்று ஏற்பட்டு 5-7 நாட்கள் இரத்தத்தில் இருந்து பின் உடல் முழுதும் பரவுகிறது.இவை தொப்புல் கொடி வழியாக கருவை சென்றடையக் கூடியவை. இத்தொற்றால் ஏற்படும் சொறி முகத்தில் தொடங்கி உடலின் மற்ற பகுதிகளுக்கும் பரவுகிறது. சில நேரங்களில் நமைச்சலைத் தோற்றுவிக்கும். நிணநீர் கணுக்களில் வீக்கம் பொதுவானவை. காய்ச்சல், தொண்டை புண் மற்றும் சோர்வு கூட ஏற்படலாம். பெரியவர்களுக்கு மூட்டுவலி பொதுவானது. விரைச்சிரை வீக்கம், நரம்புகளின் வீக்கங்கள், இரத்தப் போக்கு என்பன சிக்கலான நோய் நிலைகளாகும். கர்ப்பிணிகளுக்கு இந் நோய் தாக்கத்தினால் கருச்சிதைவு அல்லது பிறவி ரூபல்லா நோய்க்குறியுடனான (சிஆர்எஸ்) குழந்தை பிறக்கலாம். பிறவி ரூபல்லா நோய்க்குறியில் கண்புரை, காதுகள் கேளாமை, இதயம் மற்றும் மூளையில் கோளாறுகள் என்பன அடங்கும். கர்ப்பத்தின் 20 வது வாரத்திற்குப் பிறகு சிக்கல்கள் அரிதானவை. ஒவ்வொரு ஆண்டும் 100,000 பிறவி ரூபெல்லா நோய்க்குறி ஏற்படுகிறது. தடுப்பூசியின் விளைவாக பல பகுதிகளில் நோய் விகிதங்கள் குறைந்துள்ளன. உலகளவில் நோயை அகற்றுவதற்கான முயற்சிகள் தொடர்ந்து நடைபெற்று வருகின்றன. ஏப்ரல் 2015 இல் உலக சுகாதார அமைப்பு அமெரிக்காவை ரூபல்லா தொற்று இல்லாத நாடாக அறிவித்தது.  

## அறிகுறிகள்
ஆரம்பத்தில் இந்நோய் பெரும்பாலும் தாக்கப்பட்டவர்களின் கவனத்திற்கு வராத வண்ணம் உள்ளது. பின்னர் தடித்தல் தோன்றி முகத்தில் இருந்து உடல் முழுதும் பரவுகிறது. சிலநேரங்களில் தடிப்புகளில் அரிப்பு ஏற்படுகிறது. காய்ச்சல், வரண்ட தொண்டை, மயக்கம் , மூட்டு வலி போன்றவையும் ஏற்படுகின்றன . கற்ப காலத்தில் இத்தொற்று ஏற்படும் போது கரு கலையவோ அல்லது பிறக்கும் குழந்தைகள் பிறவி ரூபெல்லா நோய்க்குறியோடு (congenital rubella syndrome) பிறக்க வாய்ப்புள்ளது. குழந்தைகளுக்கு இதனால் கண்புரை, காது கேளாமை, மூளை மற்றும் இதயம் சம்பந்தமான பிரச்சனைகள் ஏற்படுகிறது.  

## சிகிச்சை
ரூபெல்லாவிற்கு என்று தனிப்பட்ட சிகிச்சை இல்லை. இருப்பினும் இத்தொற்றை வராமல் தடுப்பதற்கு எம்.எம்.ஆர் தடுப்பூசிகள் ( MMR vaccine) பயன்படுத்தப்படுகின்றன. உலகச் சுகாதார நிறுவனம் குழந்தையின் 12-18 மாதத்திற்குள் முதல் ஊசியும் 36 மாதத்தில் இரண்டாவது ஊசியும் போட பரிந்துரை செய்கிறது. உலகச் சுகாதார நிறுவனம் அக்டோபர் 2018ல் ரூபெல்லா இல்லாத நாடாக ஆஸ்திரேலியாவை அறிவித்தது.  

## காரணம்
ரூபல்லா வைரசினால் இந் நோய் ஏற்படுகின்றது. இந்த வைரசு ஒற்றை ஆர்என்ஏ மரபணுவைக் கொண்டுள்ளது. இது சுவாச வழியால் பரவுகிறது. இத் தீ நுண்ம தொற்று 5 முதல் 7 நாட்களுக்கு பிறகு இரத்தத்தில் காணப்படுகிறது மற்றும் உடல் முழுவதும் பரவுகிறது. தடுப்பூசி அறிமுகப்படுத்தப்பட்டதிலிருந்து அதிக எண்ணிக்கையிலான விகிதங்களைக் கொண்ட நாடுகளில் இந்த நோய் தொற்றுகள் அரிதாகிவிட்டன. 1962-1965 ஆண்டுகளுக்கு இடையில் அமெரிக்காவில் ஏற்பட்ட தொற்றுநோய்களின் போது, கர்ப்ப காலத்தில் ரூபெல்லா தீ நுண்ம தொற்றுகள் 30,000 இறந்து பிறந்த குழந்தைகள் மற்றும் 20,000 குழந்தைகள் சி.ஆர்.எஸ் இன் விளைவாக பலவீனமான அல்லது ஊனமுற்றவர்களாக பிறக்க காரணமாக இருந்ததாக மதிப்பிடப்பட்டுள்ளது.
# செலாடோன்



**செலாடோன்**(*Celatone*) என்பது பூமியின் மீது செல்லும் தீர்க்கரேகையை அறிவதற்காக வியாழன் கோளின் நிலவுகளை உற்றுநோக்க கலீலியோ கலிலியால் உருவாக்கப்பட்ட ஒரு கருவியாகும். ஒரு தலைக்கவசத்தின் வடிவத்தைப் போல, அத்தலைக்கவசத்தில் கண்களுக்காக ஒதுக்கப்பட்ட இடத்தில் தொலை நோக்கியைப் பொருத்தி இக்கருவி உருவாக்கப்பட்டிருந்தது.  
## நவீன வடிவம்
2013 ஆம் ஆண்டில் மேத்யூ டாக்ரே செலாடோனின் சரியான பிரதியை படைத்தார். சாமுவேல் பார்லர் எழுதிவைத்திருந்த பதிப்புக் குறிப்புகளின் அடிப்படையில் இவர் அதை உருவாக்கினார். 2014 ஆம் ஆண்டு ஏப்ரல் மாதம் முதல் 2015 ஆம் ஆண்டு சனவரி வரை டாக்ரேயின் செலாடோன் இலண்டனின் கிரீன்விச்சிலுள்ள கிரீன்விச்சு வானாய்வகத்தில் காட்சி படுத்தப்பட்டிருந்தது  
## இதையும் காண்க
- கலிலியின் நிலவுகள்
# கோலமாவு கோகிலா


## கதைச்சுருக்கம்
இப்படம் ஆரம்பத்தின் போதே கொக்கைன் மாபியா தலைவன் பாய் ஒர் காவலரைக் கொல்வதுடன் தொடங்குகிறது. கோகிலா நடுத்தர குடுபத்து மூத்த பெண் பிள்ளை. வேலை தேடி அலையும் அவளுக்கு அழகுக்கலை நிலையத்தில் ஒரு வேலை கிடைக்க தெரியாமல் கொக்கைன் போதைப்பொருள் கடத்தல் காரர்களிடம் சிக்கிகொள்கிறாள். அதன் பின்னர் தனது தாய் புற்றுநோயால் பாதிக்கப்பட்ட பலரிடம் உதவி கேட்டும் கிடைக்காமல் கொக்கைன் போதைப்பொருள் கடத்தல் காரர்களுடன் சேர்ந்து கொக்கைனை அல்போன்ஸிற்கு (ராஜேந்தர்) கடத்துவதில் ஈடுபடுகிறாள் கோகிலா. இது இவ்வாறு இருக்க காவல் அதிகாரி குரு கடத்தல் காரர்களை பிடிக்க பல செயல்களில் ஈடுபட்டு வருகிறார்.அதன் பிறகு கோகிலா கடத்துவதை யாரோ காவல் துறையிடம் காட்டி கொடுத்துவிட அவர்கள் இருவரையும் கடத்தல்காரத் தலைவனிடம் கொல்லச் சொல்கிறாள்.  

கடத்தல்காரத் தலைவன் கோகிலாவைக் கற்பழிக்க வர அவனை அடிக்கிறாள். அதனால் அவன் உணர்வற்றுகிடக்க 100 கிலோ கொக்கைனையும் கோகிலாவே கடத்த வேண்டும் என பாய் கட்டளையிடுகிறான். அதன் பின்னர் கோகிலா அக் கொக்கைனை கடத்த தன்  குடும்பத்துடன் எடுக்கும் சாகசங்கள். அதன் பின்னர் அனைத்து தடைகளையும் தாண்டி வெற்றி பெறுகிறாள் கோகிலா.  

## நடிகர்கள்

## வெளியீடு
இத்திரைப்படத்தின் மொத்த செலவு 8 கோடி என மதிப்பிடப்பட்டுள்ளது. ஆகஸ்ட் 17, 2018 இத்திரைப்படம் வெளிவந்தது.
# எடக்கல் குகைகள்


**எடக்கல் குகைகள்** (**Edakkal Caves**) (மலையாளம்: ഇടക്കൽ ഗുഹകൾ), இந்தியாவின் கேரளா மாநிலத்தின் வயநாடு மாவட்டத்தின் நிர்வாகத் தலைமையிடமான கல்பெட்டா நகரத்திலிருந்து 25 கி.மீ. தொலைவில் மேற்கு தொடர்மலையில், எடக்கல் எனுமிடத்தில், கடல் மட்டத்திலிருந்து 1200 அடி உயரத்தில், கிமு 4,000 ஆயிரமாண்டுகளுக்கு முன் அமைந்த இரண்டு இயற்கையான குகைகள் ஆகும். இக்குகைப் பகுதிகளில் புதிய கற்கால மனிதர்கள் வாழ்ந்த சுவடுகள் கிடைத்துள்ளது. தென்னிந்தியாவின் கற்காலத்திய ஒரே பாறை ஓவியம் எடக்கல்லில் கண்டெடுக்கப்பட்டதாகும். எடக்கல் குகைகள், கேரள மாநிலத்தின் சுற்றுலாத் தலமாக உள்ளது.  

## எடக்கல் குகைகள்
தொழில்நுட்ப வரையறையின்படி எடக்கல்லில் இருப்பன குகைகள் அல்ல எனினும், பாறைப் பிளவுகளால் ஆன இரண்டடுக்கு கொண்ட இக்குகையின் கீழடுக்கு 18 நீளம், 12 அடி அகலம், 18 உயரம் கொண்டது. மேலடுக்கு 96 அடி நீளம், 22 அடி அகலம், 18 அடி உயரம் கொண்டது. இக்குகைச் சுவர்களில் கிமு 10,000 முதல் கிமு 5,000 வரையான காலப்பகுதிகளில் வரையப்பட்ட மனிதர்கள், விலங்குகள் மற்றும் வேட்டைக் கருவிகளின் பாறைச் செதுக்கல்களைக் கொண்டு, இப்பகுதியில் வரலாற்றுக்கு முந்தைய காலத்தில் மனித குடியிருப்புகள் இருந்தன என அறிய முடிகிறது.  

மூன்று வகையான இப்பாறைப் பிளவுகள் எட்டாயிரம் ஆண்டுகளுக்கு முந்தையதாகும். எடக்கல் குகைகளில் மனிதர்கள் வரலாற்றில் வேறுபாட்ட காலப் பகுதிகளில் வாழ்ந்ததற்கான ஆதாரங்கள் கிடைத்துள்ளன.  

பிரித்தானிய இந்தியாவின் மலபார் பகுதிகளில்1890-இல் காவல்துறை அதிகாரியாக பணியாற்றிய பிரட் பாவ்செட் என்பவர் எடக்கல் குகைகளைக் கண்டுபிடித்தார்.  

## எடக்கல் பாறை ஓவியங்கள்

## இதனையும் காண்க
- எடக்கல் தமிழ் பிராமிக் கல்வெட்டுகள்
- பீம்பேட்கா பாறை வாழிடங்கள்
- பாறை ஓவியம்
# இதயத்திருடன் (திரைப்படம்)



**இதயத்திருடன்** (***Idhaya Thirudan***) சரண் இயக்கத்தில், 2006 ஆம் ஆண்டு வெளிவந்த இந்தியத் தமிழ்த் திரைப்படமாகும். ஜெயம் ரவி, காம்னா ஜெத்மலானி (அறிமுகம்), பிரகாஷ் ராஜ், சந்தானம், நாசர், வாணி விஸ்வநாத் மற்றும் பலர் நடித்துள்ளார். கைலாசம் பாலசந்தர் மற்றும் புஷ்பா கந்தசாமி தயாரிப்பில், பரத்வாஜ் இசையில், 10 பிப்ரவரி 2006 ஆம் தேதி வெளியானது. துருக்கியிலும் வட சைப்ரஸிலும் காட்சிகள் படமாக்கப்பட்டன.  

## நடிகர்கள்
ஜெயம் ரவி, காம்னா ஜெத்மலானி (அறிமுகம்), பிரகாஷ் ராஜ், சந்தானம், நாசர், வாணி விசுவநாத், கு. ஞானசம்மந்தம், கிருஷ்ணா, நீலிமா ராணி, காஜல் பசுபதி, ஜெகன், மதன் பாப், எம். எஸ். பாஸ்கர், காக்கா ராதாகிருஷ்ணன், ரமேஷ் கண்ணா, மீரா கிருஷ்ணன்.  

## கதைச்சுருக்கம்
தீபிகா (காம்னா ஜெத்மலானி) தன் தாய் சுதா ராணியின் (வாணி விஸ்வநாத்) வளர்ப்பு அவளுக்கு சற்றும் பிடிக்கவில்லை. தன் தாயை கோபப்படுத்தும் விதமாக, மகேஷ் என்ற பெயர் கொண்ட கற்பனை நபருக்கு தன் புகைப்படங்களை அனுப்புகிறாள். ஆனால், மகேஷ் என்ற பெயரில் கேட்டரிங் மாணவர் ஒருவன் இருந்தான். மகேஷ் தீபிகாவை எங்கு சென்றாலும், பின் தொடர்ந்தான்.  

இந்நிலையில், மயில்ராவணன் (பிரகாஷ் ராஜ்) என்ற போலீஸ் அதிகாரி தீபிகாவை திருமணம் செய்ய விரும்புகிறார். மகேஷிற்கும் தீபிகாவிற்கும் இடைவெளியை உண்டாகும் விதமாக, சுதா ராணியுடன் கூட்டு சேருகிறார் மயில்ராவணன். நாளடைவில், மகேஷும் தீபிகாவும் விரும்பினர். மயில்ராவணனையும் சுதா ராணியை பிரிக்க முயற்சி செய்தான் மகேஷ். மகேஷும் தீபிகாவும் எவ்வாறு காதலில் வெற்றிபெற்றனர் என்பதே மீதிக் கதையாகும்.  

## ஒலிப்பதிவு
இந்தத் திரைப்படத்தின் பின்னணி மற்றும் 6 பாடல்களுக்கு இசை அமைத்திருந்தார் பரத்வாஜ்.  

## தயாரிப்பு
சென்னை, மும்பை, பெங்களூரு, ஆஸ்ட்ரியா, இத்தாலி போன்ற இடங்களில் காட்சிகளும், ஜெர்மனி, ஆஸ்ட்ரியா, மும்பை ஆலப்புழா போன்ற இடங்களில் பாடல்களும் படமாப்பட்டன.  

## வரவேற்பு
இயக்குனரின் முந்தய படங்களை போல் இல்லாவிட்டாலும், இளைஞர்களை கவரும் வண்ணம் படம் அமைந்திருந்ததாகவும், விறுவிறுப்பான திரைக்கதை, கதைக்களம் நன்றாக இருந்ததாகவும், பட இறுதியில் திடீர் சண்டை காட்சிகள் இருந்ததாகவும், விமர்சனம் செய்யப்பட்டது.  
ஆனந்த விகடன் வார இதழில் எழுதிய விமர்சனத்தில் "படம் முழுக்க ஏதோ பண்டிகை தினச் சிறப்பு நிகழ்ச்சி மாதிரி ஏகப்பட்ட விளம்பரங்கள். கிரேஸி மோகனின் வசனங்கள் கொஞ்சம் பளிச் ரகம்... மற்றபடி, இதயத் திருடன் மொத்தமாகத் திருடவில்லை!" என்று எழுதி மதிப்பெண்களை வழங்கினர்.  

## ஓட்டம்
எதிர்மறையான விமர்சனத்தைப் பெற்ற இப்படம், தோல்விப் படமாக பின்னர் கருதப்பட்டது.
# நந்தா மாலினி



**நந்தா மாலினி** அல்லது **நந்தா மாலனி** (*Nanda Malini*, சிங்களம்: නන්දා මාලනී; பிறப்பு: 23 ஆகத்து 1943) இலங்கையில் நன்கு அறியப்பட்ட புகழ்பெற்ற சிங்களப் பாடகி ஆவார். இவருடைய பாடல்கள் உண்மையான வாழ்க்கை மற்றும் சமூகக் கலாச்சார சூழல்களை கருப்பொருளாகக் கொண்டவை. இவருடைய பாடல்கள் மனித வாழ்க்கையின் உண்மைகள், உறவுச் சிக்கல்கள், வாழ்க்கைச் சூழல், உணர்ச்சிகள் ஆகியவற்றை அடிப்படையாகக் கொண்டு பாடப்பட்டவை.  

## இளமை
இலங்கையில் அளுத்கமையில் லெவந்துவை என்ற ஊரில் பிறந்தார். ஊரகப்புறமான அந்த கிராமத்தில் ஒன்பது குடும்பங்களே இருந்தன. இவரது குடும்பம் கொழும்பில் கொட்டாஞ்சேனைக்குக் குடிபெயர்ந்தது. நந்தா மாலினி, ஸ்ரீ குணாநந்த வித்தியாலயத்தில் சேர்க்கப்பட்டார். அங்கு டி. என். மார்கரெட் பெரேரா இவருடைய பாதுகாவலராக இருந்தார். இப்பள்ளியில் ஒரு கவிதைப்போட்டியில் வென்றார். இதனால் இவரை இலங்கை வானொலியில் பாட டபிள்யூ. டி. அமரதேவா அழைப்பு விடுத்தார். வானொலியில் கருணாரத்தின அபயசேகரா என்பவர் நடத்திய *லாமா மண்டபாயா* என்ற புகழ்பெற்ற நிகழ்ச்சியில், **புது சாது** என்ற புகழ்பெற்ற பாடலை நந்தா மாலினி பாடினார்.  

## அரங்கேற்றம்
நந்தா மாலினி தனது பாடல்களால் புகழ்பெற்றிருந்த போதும், விக்டர் பெரேரா என்பவரிடம் பயிற்சியைத் தொடர்ந்தார். ஹேவுட் கலைப் பல்கலைக்கழகத்தில் ஓராண்டு பயின்றார். பின் 1963 இல் இந்தியாவின் லக்னோவில் பாத்காந்தே இசைப்பள்ளியில் சேர்ந்தார். 1984 இல் பல்கலைக்கழகத்தில் விசாரதே பட்டம் பெறுவதற்காக மீண்டும் இலங்கை திரும்ப வேண்டியதாயிற்று. அதன் பின் இவர் அமரதேவா நடத்திய மதுவந்திபாடல்கள் என்ற இசை நிகழ்ச்சியில் தொடர்ந்து பாடினார். 'சன்னலியானே', 'ரம் தாதியா பிந்து பிந்து' ஆகிய இவரின் பாடல்கள் குறிப்பிடத்தகவை. இவரது பாடல்கள் ஒரு கோவை போல வெற்றிகரமாக வெளிவந்தன. இவரது பாடல்கள், அன்பு, மனித உறவுகள், உணர்வுகள் ஆகிய உண்மையான வாழ்க்கைச் சூழலை வெளிப்படுத்துவதாய் இருந்தது. இவரது பாடலான 'பிப்புனு மாலே ருவா', 'சுது ஹாமினி', 'காடா மண்டியே' ஆகியவை பெண்களின் இதயத்துள்ளிருந்த உண்மை உணர்வுகளை வெளிப்படுத்துவதாய் இருந்தன. 'மந்த நாவா கரநாவா' என்ற பாடல் தனிமையில் தவிக்கும் பெண்ணின் நகைச்சுவையுணர்வைக் காட்டுவதாய் அமைந்தது.  

## இசை நிகழ்வுகள்

1971 ஆம் ஆண்டில் நந்தா, *ஸ்ரவன ஆராதனா* என்ற இசை நிகழ்ச்சியில் பண்டிட் அமராதேவாவுடன் இணைந்து பணியாற்றினார். 1973 இல் இவர் தனி இசை நிகழ்ச்சித் தொடரைத் தொடங்கினார். 530 நிகழ்ச்சிகளைத் தொடர்ந்து மே 22, 1979 இல் இந்நிகழ்ச்சி முடிவடைந்தது. 1981 இல் மற்றொரு இசை நிகழ்ச்சித் தொடரான சாத்யாய கீதாயா என்பதைத் தொடங்கினார். இந்நிகழ்ச்சி ஐந்நூறு நிகழ்ச்சிகளுடன் 1984, ஆகஸ்ட் மாதம் நிறைவடைந்தது. 1987 ஜூன் மாதம் நந்தா தனது அடுத்த இசை நிகழ்ச்சியான பாவனாவைத் தொடங்கினார். இது 205 நிகழ்ச்சிகளுடன் பதினெட்டு மாதங்கள் நடைபெற்றது. இருபத்திரண்டு ஆண்டுகளுக்குப் பிறகு, 2010 இல் சிரசா எஃப். எம் உடன் இணைந்து ஸ்வேத ராத்ரியா என்ற இவரது புதிய இசை நிகழ்ச்சியை வழங்கினார்.  

## விருதுகள்
நந்நா மாலினி ஒன்பது *சரசவ்விய* விருதுகளைப் பெற்றுள்ளார். சிறந்த பெண் பாடகருக்கான எட்டு *குடியரசுத் தலைவர் விருது*களைப் பெற்றவர். காட்சி மற்றும் நிகழ்த்துக்கலைகளுக்ககான பல்கலைக்கழகம் இவருக்கு 2017 ஆம் ஆண்டு *தர்சன சூரி சம்மன்னா* என்ற மதிப்புறு முனைவர் பட்டத்தை வழங்கியது.
# மார்வாரிக் குதிரை



**மார்வாரி** (*Marwari*) அல்லது **மலானி** (*Malani*) அல்லது **மார்வாடி** (*Marwadi*) என்பது, ஓரு அரிதான குதிரை இனம் ஆகும். இவை இந்தியாவின் இராசத்தான் மாநிலத்தின் மார்வார் பிரதேசம் அல்லது ஜோத்பூர் பகுதியைச் சேர்ந்தவை. உட்புற வளைந்து நுனிகள் தொட்டுக்கொள்ளும் காதுகள் இந்த குதிரைகளின் சிறப்பு. இவை பல குதிரையின நிறங்களில் இருந்தாலும், கருப்பும் வெண்மையும் கலந்த திட்டு திட்டாக உள்ளவையும் வெண்ணிறப் பட்டைத்தோல் அமைப்பு கொண்டவையும் வாங்குவோர் மற்றும் வளர்ப்பவர்களிடையே மிகவும் பிரபலம். மார்வாரி குதிரைகள் அதன் கடினத்தன்மைக்காக அறியப்படுகிறது. மேலும் மார்வரியின் தென்மேற்கில் உள்ள கத்தியவார் பகுதியின் மற்றொரு இந்திய இனமான கத்தியவாரியுடன் மிகவும் ஒத்திருக்கிறது. மார்வாரி குதிரைகள், இந்திய குதிரைகள் மற்றும் அரேபிய குதிரைகளின் (குறிப்பாக மங்கோலிய குதிரைகள்) கலப்பினால் உருவானவை.  

மேற்கு இந்தியாவின் மார்வார் பிரதேசத்தில் பாரம்பரிய ஆட்சியாளர்களான ராத்தோர்கள், மார்வாரி குதிரைகளின் இனப் பெருக்கத்தை முதன்முதலில் செய்தனர். 12-ஆம் நூற்றாண்டில் தொடங்கி, அவர்கள் சிறந்த முறையில் இனப்பெருக்கம் செய்தனர். இதன் மூலம் கலப்பில்லாத மற்றும் சிறந்த மார்வாரிக் குதிரை இனம் உருவானது. மார்வார் பிராந்திய மக்களால் இவை குதிரைப்படையில் வரலாறு முழுவதும் பயன்படுத்தப்பட்டன. மார்வாரி, போரில் அதன் விசுவாசத்தையும் தைரியத்தையும் வெளிப்படுத்தியது.  

1930களில் இந்த இனங்களின் இனப்பெருக்கம், மோசமான நிர்வாக நடைமுறைகளால் குறைந்தது. ஆனால் இன்று அதன் புகழ் மீண்டுள்ளது. மார்வாரிக் குதிரைகள் குறைந்தளவு பாரமிழுக்கவும் வேளாண் வேலைக்காகவும் பயன்படுத்தப்படுகிறது. அத்துடன் சவாரி மற்றும் பேக்கிங் (*Packing*) செய்ய பயன்படுத்தப்படுகிறது. 1995இல், இந்தியாவில் மார்வாரிக்கு ஒரு இனப்பெருக்க சமூகம் உருவானது. மார்வாரியின் ஏற்றுமதி பல ஆண்டுகள் தடை செய்யப்பட்டது, ஆனால் 2000க்கும் 2006க்கும் இடையில், சிறிய எண்ணிக்கையிலான ஏற்றுமதிகள் அனுமதிக்கப்பட்டன. 2008ஆம் ஆண்டிலிருந்து, இந்தியாவிற்கு வெளியில் மார்வார்யின் அயல்நாட்டு நுழைவுச்சான்று சிறிய எண்ணிக்கையில் கிடைக்கிறது. மார்வாரிக் குதிரைகள் அரிதாக இருப்பினும், இந்தியாவிற்கு வெளியே அவைகளின் தனித்துவமான தோற்றம் காரணமாக மிகவும் பிரபலமாகி வருகின்றன.